志宏見和再次前韻 酴醿
作者：李綱
朝代：宋

paragraphs: 寒過春光還漏洩，酴醿架上花如雪。
輕盈皓色訝梅開，芬馥清香勝蘭茁。
龍鬚初引翠蔓長，玉質全看素英綴。
結成幽洞自深沈，蔭此芳醪更奇絕。
銅瓶只浸兩三枝，香在根塵都不歇。
幽人贈我意已勤，却愧終朝煩採擷。
子美惟愁花欲飛，淵明自愛門常閉。
尋芳須趁春未殘，更喜晴天垂彩霓。